《江上载书图》
明代·胡俨

两崖壁立悬空翠，瀑布千寻落天际。萧萧碧树已惊秋，矫矫长松不知岁。

素练横江清接天，落霞流绮漾晴川。蘼芜杜若无人采，乘雁双凫亦可怜。

有书不藏庐山麓，有书不载张华毂。都将万卷付扁舟，一如李愿归盘谷。

西风日夜吹瑶草，流光冉冉催人老。自少读书今白头，抱疾守株空潦倒。

看图不觉心苦辛，萧散深惭画里人。圣恩若许归茆屋，有书还教儿孙读。

作者简介：胡俨（1360-1443年），字若思，南昌人。通览天文、地理、律历、卜算等，尤对天文纬候学有较深造诣。洪武年间考中举人。明成祖朱棣成帝后，以翰林检讨直文渊阁，迁侍讲。永乐二年（1404）累拜国子监祭酒。重修《明太祖实录》、《永乐大典》、《天下图志》，皆充总裁官。洪熙时进太子宾客，仍兼祭酒。后退休回乡。同时擅长书画，著有《颐庵文选》、《胡氏杂说》。正统八年（1443年）去世，终年八十三岁。